Peuter dood by huis aangetrefArgieffoto: Netcare 911 ŉ Peuter het Saterdag in ŉ swembad by ŉ huis in Richardsbaai in KwaZulu-Natal verdrink. Shawn Herbst, woordvoerder van Netcare 911, het gesê die voorval het omstreeks 16:00 by ŉ huis in Tambotieweg in Arboretum plaasgevind. “Volgens inligting wat op die toneel verkry is, het ŉ familielid op die kind wat in die swembad gedryf het afgekom,” het Herbst gesê. Volgens Herbst is die kind na bewering 18 maande oud. “Die familielid het die kind bewusteloos aangetref en paramedici ontbied. Paramedici het alles in hul vermoë gedoen om die kind se lewe te red, maar dit was tevergeefs.” Die kind is op die toneel dood verklaar. Die polisie was op die toneel en ondersoek die omstandighede rakende die voorval.